Polandball
Polandball, znůmo tyż kej countryball, je to tworzůny uod używoczůw internecowy mem kery mjoł anfang na mjymjeckij tabule do rysowańo Krautchan.net kajś na miće 2009. Mem mańifestowoł śe we srogij nůmerze necowych kůmiksůw, we kerych kreje bůły przedstowjane kej kuglate perzůny kere uobyczńe godały we łomanyj angelskij godce a lachoły śe ze nacyjowych sztereotypůw a mjyndzynacyjowych relacyji. Styl uůnych kůmiksůw do śe uopisać kej abo Polandball (nawet jak ńi ma we ńich żodnygo nawjůnzańo do Polski) abo countryball (abo, we mnogij nůmerze, countryballs).
[Sprowjej] Tło
Polandball mjoł korzyńe we wrześńu 2009, jak zaczła śe "cyberwojna" polskich używoczůw Interneca ze wszyjskimi używoczami ze inkszych nacyji. Neczajta, na keryj szło uůnaczyć wirtualne rysunki, dozwolała używoczom rysować co ino chcům, a tyż szkryflać po rysunkach kere wćepły tam inksze używocze. We polskim Internecu powstoł kůncept, coby rysować polsko fana na balu, wtynczas tyśůnce Polokůw do kupy sztartło rysować bale uobmalowane we polske farby, nale na uopy: czyrwjůno na wjyrchu a bjoło na spodku, ze sztichwortem "POLSKA" na miće. Ńyskorzi używoczy na serwiśe 4chan sztartli na ńij malować srogi hakynkrojc[1][2].
Krautchan.net je to neczajta - tabula ze uobrozkami we mjymjeckij godce, ze keryj czynsto korzistajům używocze kere godajům we angelskij godce. Anfang mema "Polandball" je przipisywany Falco, znůmygo kej Brit na /INT/, kery we wrześyńu 2009 zuůnaczůł mema we MS Painće coby strollować Wojaka, Poloka ze tyj samyj neczajty kery godoł łomanům angelskům godkům, ńyskorzi kůmiksy we stylu Polandball zaczły masowo uůnaczyć Ruske[3][4][5].
[Sprowjej] Tyjmy
Fůndamynt lo popularnośći Polandball, keryj nabroł nojbarzi po Smolyńskij katasztorfje we keryj zginůł prezydynt Polski Lech Kaczyński, to je przedstowjańe polskij gyszichty, relacyjůw Polski ze inkszymi krejůma, a stereotypy[6], z dowańym pozoru na polsko megalůmańijo a nacyjowe kůmpleksy. Godki a interakcyje mjyndzy countryballůma uobyczńe sům szkryflane we angelskij godce a internecowym slangu, trocha sům podane na mema Lolcat, a na kůńec kůmiksa polsko bal (uoznaczůno farbůma na uopy do polskij fany), je uobyczńe pojachrano[7].
Ńykere kůmiksy Polandball powstoły skiż tygo, co Ruske poradzům furgać we kosmos a Poloki ńy. Jedyn ze nojpopularńyjszych mo anfang jak w Źymja mo cylnůńć srogi meteor, bezcůż wszyjske kreje co majům kosmiczno technologijo przekuludźiły śe na uorbita w kole Źymji. Na sůmkůńec kůmiksa Polska, kero je durś na Źymje, ślimto a pado tak: "Polska ńy umi we Kosmos!" we łomanyj angelskij godce, co je kanůńiczny ausdruk we Polandball.
Takym wicowym kńifym Ruske zowdy kůńczům dyskusyjo, kery krej je barźi wertny. We inkszym kůmikśe ze zorty Polandball kery je gyszichtowo-politycznům satyrům, Polska zanudzo inksze kreje godańym, co "Jak ino pobijymy Ruskich a Turkůw, bydymy nojlepszym krejem we śwjeće, a...", a ze uůnygo ausdruka inksze kreje śe lachajům. Polska, deko zgorszůno, pado kurwa a dźwigo znok na kerym je naszkryflane "Internet serious business", co we kůnwencyji Polandball uoznaczo, co zaś ślimto.[8].
[Sprowjej] Countryballs
Polandball moge być tyż na kůmiksach uo inkszych krajach, atoli te kůmiksy majům durś mjano Polandball[1] abo tyż countryballs[5]. Bajery majům swojům bale a inksze uostoły zbajstlowane lo sztatůw USA, Katalůńiji Syberji a inkszych. Bala Singapura je trůjkontym a ma mjano Tringapore; Bala Izraela je hipersześćanům; Kazachstůn je herckům; a Wjelgo Brytańijo mo celinder a monokla[9].
[Sprowjej] Przipisy
- ↑ 1,0 1,1 Wyniosłe lol zaborców, czyli Polandball
- ↑ Znowu lecą z nami w... kulki
- ↑ Wyniosłe lol zaborców, czyli Polandball
- ↑ Fenomem - Polska nie umieć kosmos
- ↑ 5,0 5,1 Polandball
- ↑ MEMY. Legendy Internetu
- ↑ Wyniosłe lol zaborców, czyli Polandball
- ↑ Polandball cartoon
- ↑ http://lurkmore.to/index.php?title=Int&oldid=1561834#Polandball
mri_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn pol_Latn pol_Latn mri_Latn ces_Latn pol_Latn mri_Latn hne_Deva